Sjedinjenim Državama prijeti recesija
Povećana neuposlenost, smanjena potrošnja i nemogućnost plaćanja stambenih kredita samo su neki od pokazatelja ozbiljne gospodarske kri
Prvo nekretnine, zatim gubitak radnih mjesta, a sada – još jedan znak ekonomskih poteškoća u Americi – potrošači su naprosto uplašeni i ne idu u trgovine! Posljedica – trgovci su prijavili da je tek okončana blagdanska prodajna sezona najgora u proteklih pet godina! Stiže i reakcija direktora američke Središnje banke – Bena Bernankea – koji ne predviđa recesije, ali najavljuje smanjenje kamatne stope za novih pola posto. Gospodarski analitičari se pitaju – nije li malkice kasno? Inače, dosta je neobično da direktor Središnje banke šalje tako jasne signale što govori da je banka svjesna da se kamatne stope moraju smanjivati agresivnije kako bi se Amerika sačuvala od recesije. Zapravo, nitko više ne šapuće o recesiji nego tu riječ izgovara glasno, pritom se pitajući: što je definicija recesije? "Obično to najave dva negativna tromjesečja ukupnog domaćeg proizvoda...praćeno s povećanom neuposlenošću i smanjenom potrošnjom. Ali, recesija se ne najavljuje i njezin se početak ne vidi," riječi su ekonomskog analitičara Lakshama Achuthana, koji dodaje: "Ukoliko postoji recesija, toga ćemo biti svjesni tek godinu i nešto nakon što otpočne!" Pitanje je – ako ekonomski stručnjaci ne znaju, kako ćemo znati mi ostali? Jednostavno, svi ćemo osjetit razliku u našim životima kada ljudi oko nas počnu gubiti poslove i svoje domove! Profesor Kit Yarrow je stručnjkak za psihologiju tržišta: "Takva situacija uzrokuje strah da ćemo izgubiti ono što imamo." Strah je zarazan bez obzira koliko ste imućni. Oni s manje novaca su uplašeni da neće imati dovoljno da napune rezervoar benzina, srednja klasa se plaši za svoje kuće, odnosno da će vrijediti manje nego što su za njih platili, dok se bogati plaše da će vrijednosti burzovnih dionica pasti i upropastiti njihove snove o ugodnoj mirovini. Smanjena potrošnja za sobom povlači niz komplikacija. Prodaja pada, smanjuje se proizvodnja, ne upošljavaju se novi radnici ili se stari otpuštaju...Neuposlenost raste, prihodi padaju, novac se čuva. Čak iako službene brojke ne pokažu da je neka zemlja u recesiji, stvari mogu izgledati kao da se nalazimo usred prave recesije. Za one koji su u krizi, poput ljudi koji zbog visokih rata ne mogu otplaćivati kredite za kuće i stanove – recesija se u njihovim životima itekako osjeća.